Berente

Berente község Borsod-Abaúj-Zemplén vármegyében, a Kazincbarcikai járásban. Miskolctól 15 km-re északra, Kazincbarcika mellett található.

Története 

A települést 1322-ben említik először. Eleinte a Bors, majd az Ákos nemzetség birtoka; tőlük Károly Róbert kobozta el.

A 19.-20. századtól kezdve bányásztelepülés, majd 1921-ben megindult a vegyipar fejlődése is a térségben, mikor Kandó Kálmán megalapította az Imperial petrolkémiai alapon működő szénlepárlót.

A második világháborút követő iparosítás hatására a térség még inkább fejlődésnek indult. 1949-ben itt kezdték építeni a Borsodi Vegyi Kombinátot (BVK), 1951-től a Borsodi Hőerőművet. 1954-ben Berentét az ekkor várossá alakuló Kazincbarcikához csatolták. A privatizáció óta a BorsodChem Rt. működik a területén.

A település az 1950-es járásrendezésig Borsod vármegye Sajószentpéteri járásához tartozott.

A rendszerváltást követően az egykori falu területén élők egyre inkább úgy érezték, hiába áll részben itt a város bevételeinek nagy részét hozó BorsodChem Rt., Közép-Európa legnagyobb vegyipari üzeme, ők csak kis mértékben részesülnek a javakból. Hosszas viták és egy 1997-es népszavazás eredményeképpen 1999-ben Berente Kazincbarcikáról leválva az ország egyik leggazdagabb községévé alakult a nagyüzemtől származó bevételeknek köszönhetően.

Közélete

Polgármesterei
 1999–2002: Kallus Lászlóné (független)
 2002–2003: Kallus Lászlóné (független)
 2003–2006: Juhász József (független)
 2006–2010: Juhász József (független)
 2010–2014: Juhász József (független)
 2014–2015: Juhász József (független)
 2015–2019: Roza László István (független)
 2019-től: Nyeste József (független)

A frissen önállósult község első, időközi önkormányzati választását 1999. augusztus 1-jén tartották meg, négy polgármesterjelölt részvételével, akik közül a végső győztes egymaga is megszerezte a szavazatok több mint 50 százalékát.

A településen a 2002. október 20-án megtartott önkormányzati választás [úgy is, mint a községben lebonyolított első rendes helyhatósági választás] érdekessége volt, hogy országosan is rekordszámú, összesen 10 jelölt indult a polgármesteri posztért. Ilyen nagy számú jelöltre abban az évben az egész országban csak egyetlen másik településen szavazhattak a helyi lakosok: a Pest megyei Úriban; de ehhez hasonló jelölti létszám más választási években is legfeljebb egy-két településen fordult elő. (A győztes 25,63 %-os eredménnyel szerzett mandátumot.)

2003. július 27-én időközi polgármester-választást kellett tartani Berentén, mert az előző faluvezetőnek – még tisztázást igénylő okból – megszűnt a polgármesteri tisztsége. Kallusné ennek ellenére elindult a posztért, az ezúttal is aránylag nagy számú (6) jelölt között, de csupán a második helyet sikerült elérnie, a 2002-ben még csak harmadik helyre befutó Juhász József mögött.

2015. március 29-én ismét időközi polgármester-választásra kellett sort keríteni a faluban, mert Juhász József addigi polgármester január 5-i hatállyal lemondott tisztségéről. Ez a választás hasonló rekordot hozott, mint a 2002-es polgármester-választás: a falu első emberének címéért ezúttal is tízen szálltak versenybe; így a mandátumszerzéshez 22,03 %-os eredmény is elegendő volt.

Nevezetességei 

 Kastély. XVII. században épült, földszintes, klasszicista stílusú, 6 ablakos, középrizalitos építmény. 
 Kastélykert a kastély előtt (keletre).

Népesség 
A település népességének változása:

A településen a 2001-es népszámláláskor a lakosság 97,2%-át vallotta magát magyar, 4,8%-a cigány nemzetiségűnek (lehetséges volt egyszerre több nemzetiséghez tartozás is).

A 2011-es népszámlálás során a lakosok 91,9%-a magyarnak, 0,2% bolgárnak, 8,5% cigánynak, 0,3% németnek, 0,2% szlováknak mondta magát (8,1% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 39,4%, református 19,8%, görögkatolikus 2,9%, felekezeten kívüli 20,7% (17% nem válaszolt).

Környező települések 
Sajószentpéter, Alacska, a legközelebbi város: Kazincbarcika.

Jegyzetek

További információk 
 Berente Hivatalos Honlapja
 Vázlatok és helytörténeti leírások Berentéről (szerkesztette: Szőke Lajos)

Borsod-Abaúj-Zemplén megye települései
Borsod vármegye települései